મુંબઈમાં જાન્યુઆરી મહિનો પૂરો થતાં ફેબ્રુઆરીથી તડકો થોડો તીખો બનતો જાય. માર્ચ-એપ્રિલ-મે મહિનામાં ઉનાળાનો તડકો દાદાગીરીથી પથરાઈને પડ્યો હોય ત્યારે રસ્તાની બન્ને બાજુ પીળા ચટક પેલ્ટાફોરમ પગ પખાળતા વેરાયેલા પડ્યા હોય. પેલ્ટાફોરમના વૃક્ષને લોકો સોનમહોર તરીકે ઓળખે છે. તડકામાં તરબોળ થતી ડામરની (હવે સિમેન્ટની) કાળી સડકો પર પીળા કલરની જાજમ પર ચાલતી વખતે રોમાંચ અનુભવાય. સાથે આછી મીઠી તુરી સુગંધ પણ આવે. ઉપર લાંબે જુઓ તો જ્યાં નજર પડે ત્યાં પેલ્ટાફોરમનો પીળો રંગ મસ્ત બનીને તડકાને હંફાવતો હસતો હોય તેવું લાગે. પેલ્ટાફોરમ આખાય મુંબઈમાં ઠેર ઠેર જોવા મળશે. જુહુના કૈફી આઝમી પાર્ક અને અમિતાભ બચ્ચનના નવા ઘર જલસાની નજીક આવેલ મ્યુનિસિપલ ગાર્ડનમાં તો પીળા ફૂલોનો ગાલીચો પથરાયેલો જ હોય. વસંત બાદ ગરમીની શરૂઆત સાથે વૃક્ષો પર ફુલોનો વૈભવ શરૂ થાય. ભાવનગરમાં પહેલીવાર ગરમાળાનો પીળો રંગ આંખે વળગ્યો હતો તે હજી સ્મૃતિમાં અકબંધ છે. સૌરાષ્ટ્રમાં અનેક ઠેકાણે ગરમાળો હવે ખીલવાની તૈયારીમાં હશે.